יום שני למבצע "מגן צפוני"
אתמול (שלישי) הודיע צה"ל על יציאה למבצע "מגן צפוני" לחשיפה ונטרול מנהרות טרור התקפיות של חיזבאללה בגבול לבנון. בשעות הבוקר איתרו לוחמי צה"ל במאמץ מבצעי, טכנולוגי ומודיעיני, מנהרת טרור של ארגון הטרור חיזבאללה שחצתה לשטח ישראל. משעות הלילה פועלים כוחות צה"ל לחשיפת ונטרול מנהרות טרור.
ראש הממשלה בנימין נתניהו אמר אתמול בהצהרה לתקשורת כי חיזבאללה התכוון באמצעות המנהרות שחפר בגבול הצפון להחדיר מחבלים לשטחנו כחלק ממערכה רכבה שתכנן של כיבוש חלקים מהגליל בשעה של מלחמה עם ישראל. "זה איום ממשי בהיקף, בעוצמה ואפילו בתעוזה שלא ידענו." אמר נתניהו.
הוא הוסיף כי ההחלטה לצאת למבצע זה התקבלה לפני מספר שבועות בהתאם לצרכים המבצעיים וזאת לאחר שהבשילו היכולות להתמודדות עם איום המנהרות. נתניהו ציין כי "בחפירת המנהרות הללו לשטחנו, חיזבאללה הפר הפרה בוטה של הריבונות שלנו ואת החלטה 1701 של מועצת הביטחון של האו"ם. והנחה את משלחת ישראל לאו"ם לכנס בדחיפות את מועצת הביטחון של האו"ם על מנת לדון בתוקפנות החמורה של ארגון הטרור חיזבאללה.
ראש הממשלה אף הדגיש שמה שנגלה עכשיו לאזרחי ישראל הוא רק חלק קטן מתמונה כוללת של ההיערכות והפעולות שתוכננו על מנת להבטיח את ביטחון מדינת ישראל בכל הגזרות. "הכל נלקח בחשבון, והכל נעשה בשיקול דעת מירבי. וגם היום אני שב ואומר לכם: רב הנסתר על הגלוי." אמר.
הרמטכ"ל רא"ל גדי אייזנקוט אמר לאחר דבריו של ראש הממשלה כי ההחלטה לצאת למבצע אושרה על ידי הקבינט בתאריך ה-7 בנובמבר 2018 בהמלצת צה"ל. הוא חשף כי מאז מבצע "צוק איתן" פגע והשמיד צה"ל 17 מנהרות התקפיות של חמאס בדרום המדינה. הוא ציין כי צה"ל נמצא במוכנות גבוהה מאוד, "צה"ל פועל בנחישות ובאחריות לספק ביטחון ותחושת ביטחון לאזרחי המדינה, גם בצפון, גם במרכז וגם בדרום, ונמצא במוכנות גבוהה מאוד לכל התפתחות."